
Πρόσκληση εκδήλωσης ενδιαφέροντος για την πλήρωση θέσεων στη Μόνιμη Ελληνική Αντιπροσωπεία της Ελλάδας στην Ευρωπαϊκή Ένωση
Η Υπουργός Παιδείας, Δια Βίου Μάθησης και Θρησκευμάτων, σύμφωνα με τις διατάξεις του άρθρου 74 παρ. 8 του Ν. 3566/07 "Κύρωση ως Κώδικα του Οργανισμού του Υπουργείου Εξωτερικών" (ΦΕΚ 117/Α'/ 05.06.2007) όπως τροποποιήθηκε με το 41 παρ.18β του Ν.3712/08 (ΦΕΚ 225/Α'/05.11.2008) προκειμένου να στελεχωθεί η Μόνιμη Ελληνική Αντιπροσωπεία στις Βρυξέλλες

Προσκαλεί

Για υποβολή υποψηφιοτήτων τους διοικητικούς υπαλλήλους και τους εκπαιδευτικούς που κατέχουν οργανική θέση στο Υπουργείο Παιδείας, Δια Βίου Μάθησης και Θρησκευμάτων και στους εποπτευόμενους από αυτό φορείς, οι οποίοι ενδιαφέρονται να καλύψουν δύο (2) θέσεις Εθνικού Εκπροσώπου για θέματα εκπαίδευσης στην Μόνιμη Ελληνική Αντιπροσωπεία (ΜΕΑ) στην Ευρωπαϊκή Ένωση  στις Βρυξέλλες.

Τα απαιτούμενα προσόντα για την κάλυψη των θέσεων είναι τα ακόλουθα:

1. Πτυχίο Ανώτατης Σχολής ελληνικού Πανεπιστημίου ή Πανεπιστημίου του εξωτερικού, αναγνωρισμένου από τον Διεπιστημονικό Οργανισμό Αναγνώρισης Τίτλων Αλλοδαπών και Πληροφόρησης (ΔΟΑΤΑΠ). Η κατοχή μεταπτυχιακού ή διδακτορικού τίτλου από ελληνικό Πανεπιστημίου ή Πανεπιστημίου του εξωτερικού, αναγνωρισμένου από τον ΔΟΑΤΑΠ θα συνεκτιμηθεί εφόσον είναι σχετικός με το αντικείμενο της θέσης.
2. Τριετής εμπειρία στη διαχείριση ευρωπαϊκών θεμάτων.
3. Άριστη γνώση της αγγλικής η οποία αποδεικνύεται από αναγνωρισμένους τίτλους. Η άριστη ή καλή γνώση της γαλλικής ή άλλης επίσημης γλώσσας της Ευρωπαϊκής Ένωσης θα συνεκτιμηθεί.

Η διάρκεια απόσπασης στην ΜΕΑ είναι τριετής και λογίζεται ως πραγματικός χρόνος υπηρεσίας. Τα στελέχη που θα επιλεγούν θα έχουν ευθύνη για την αποτελεσματική προετοιμασία και επεξεργασία θεμάτων εκπαιδευτικής πολιτικής και θα συνεργάζονται με τις αρμόδιες υπηρεσίες του Υπουργείου Παιδείας, Δια Βίου Μάθησης και Θρησκευμάτων.
Η αίτηση εκδήλωσης ενδιαφέροντος μαζί με τα απαιτούμενα δικαιολογητικά πρέπει να κατατεθούν ή να αποσταλούν, μέχρι την Κυριακή, 15 Ιανουαρίου 2012:

 α. με συστημένη επιστολή στην διεύθυνση: Υπουργείο Παιδείας, Δια Βίου Μάθησης και Θρησκευμάτων, Διεύθυνση Ευρωπαϊκής Ένωσης, Τμήμα Α' Συντονισμού, Ανδρέα Παπανδρέου 37, 15180 Μαρούσι, ή
β. ηλεκτρονικά στη διεύθυνση eudir@minedu.gov.gr

